Tier verskeur man in dieretuinYingying, ‘n seldsame tier van Suid-China ŉ Bewaarder by ŉ dieretuin in China is dood toe ŉ tier hom aangeval het terwyl hy sy hok skoongemaak het. “Die negejarige tier het die man verskeur,” het beamptes van Shanghai-dieretuin Woensdag gesê. Die Shanghai Daily het gesê die slagoffer was ŉ 57-jarige man genaamd Zhou, wat oor drie jaar sou aftree. Zhou is verskeur voordat die tier gevoer is, maar die dieretuin het glo hongerte as motief uitgesluit. “Dit is onwaarskynlik dat die tier Zhou sou aanval uit hongerte, aangesien die tiere een maal per dag gevoer word, buiten Vrydae, om hulle te leer om kos te jag deur die omgewing in die natuur na te boots,” het Tu Rongxin, direkteur van die voedingsafdeling by die dieretuin, gesê. Zhou het al die afgelope byna vier jaar vir die tier gesorg. Die tier, genaamd Yingying, is in die dieretuin gebore en het tot dusver nog geen tekens van aggressie getoon nie. Die tier sal nie van kant gemaak word weens die voorval nie. Die dieretuin sal die voorval ondersoek.